Anno Domini millesimo ducentesimo quinquagesimo sexto statuta sunt haec apud Cistercium tempore Capituli generalis.  1  In primis statuit et ordinat Capitulum generale ut orationes solemnes, quae pro domino Papa et rege Franciae, pro statu Ecclesiae generalis antea dicebantur, in suo robore perseverent et omni sexta feria fiat per claustrum processio, sicut fieri consuevit.  2  Item, cum Summus Pontifex ad honorem Ecclesiae Dei pro festo beati Dominici confessoris Praedicatorum institutoris et beati Petri martyris Ordinis eiusdem, per Ordinem universum faciendo, devotis precum exhortationibus et mandatis dignatus sit aures Capituli generalis propulsare, statuit et ordinat Capitulum generale ut festum beati Dominici cum XII lectionibus fiat in vigilia beati Sixti papae et martyris per Ordinem universum et sic in martyrologio pronuntietur : Civitate Bononiae depositio beati Dominici confessoris ; et de eo fiat per omnia sicut de beato Hieronimo ; festum vero beati Petri martyris tertio calendas maii sic pronuntiatur : Mediolani passio beati Petri martyris ; festum autem ipsius fiat in crastino sancti Roberti primi Cistercii abbatis ; lectiones : *Si quis vult post me* ; homilia vero et cetera omnia sicut de beato Vincentio ; primum Alleluia : *Beatus vir qui suffert*, secundum *Laetabitur iustus*. Diffinitio facta super hoc anno praeterito revocatur.  3  Quoniam frequens querela super visitatorum immoderatis expensis, grandi etiam et nimis gravi numero personarum et equorum, auribus insonuit Capituli generalis, statuit et ordinat idem Capitulum generale, et auctoritate qua potest, visitatoribus praecipit et iniungit ut parcendo visitatis domibus, moderate se habeant in numero personarum et equorum, et ne sub praetextu visitationis ex alia parte domus nimis graventur in sumptibus, tertia die visitationis in visitatoris praesentia semper fiat computatio expensarum visitationis. Si quid vero qui visitatus fuerit cursoribus visitatoris dare voluerit ex gratia, summam XII denariorum monetae currentis in patria non excedat, nisi forte ad partes valde remotas transmittantur.  4  Item, statuit et ordinat Capitulum generale ut capellani monialium Ordinis professi ad domos Ordinis divertentes, a saecularium consortio, vel convictu sequestrati, in loco secreto et honesto recipiantur, et receptis ob reverentiam Ordinis liberaliter ministretur et honeste.  5  Item, auctoritate Capituli generalis firmiter inhibetur abbatibus universis et abbatissis, ne litteras quaestuosas, quas pro subventione domorum suarum impetrant a Capitulo generali, per manus monachorum vel etiam monialium per ecclesias de cetero faciant vel permittant deportari.  6  Item, statuit et ordinat Capitulum generale ut in praecipuis solemnitatibus liceat nobis pannis sericis et holosericis altaria nostra adornare.  7  Item, horrendae novitatis et novae turbationis materiam nova detulit relatio ad aures Capituli generalis, videlicet de fratre Warnero converso Maris stellae, qui in derogationem et subversionem libertatum Ordinis, divina parvipendens iudicia, suaeque oblitus salutis, quaedam privilegia a Sede Apostolica impetravit, per quae primo abbatem proprium et conventum per executorem saecularem deputatum excommunicationis de facto fecit sententia innodari, quique grangiam quamdam sibi ad suam vitam fecit improprie appropriari, et alia multa indecentia et inhonesta nostraeque simplicitati Ordinis inimica obtentu dictorum privilegiorum obtinuit et commisit. Ne igitur tantae temeritatis excessus praesumptoris transeat in abusum, statuit et ordinat Capitulum generale, ut dictus conversus perpetuo carceri mancipetur, invocato ad hoc, si necesse fuerit, auxilio brachii saecularis. Cumque in canonem latae sententiae ab Ordine inciderit, patri abbati committit Capitulum generale ut si poenitentem contritum et humilem invenerit, ipsum absolvat auctoritate Capituli generalis.  8  Item, si quis privilegia, indulgentias vel litteras quascumque contra communia Ordinis instituta impetrare praesumpserit, vel quoquomodo obtenta retinere, perpetuo carceri mancipetur. Abbas vero super praemissis convictus vel confessus, ipso facto se noverit depositum, et nihilominus taliter depositus carceri mancipetur usque ad nutum Capituli generalis.  9  Item, statuit et ordinat Capitulum generale ut liceat conversis infra portas abbatiarum equitare, et ipsae portae extra terminos abbatiae habeantur.  10  Cum inter venerabilem patrem Bonifacium abbatem Cistercii et conventum eiusdem domus ex una parte, et abbatem Vallium Sarnaii ex alia, super filiatione abbatiae monialium de Porrecto, longo tempore fuerit quaestio ventilata ; tandem pro bono pacis, hinc compromissum est a partibus tam super principali quam super accessorio, in venerabiles de Eleemosyna, de Fontefrigido et de Ré abbates, et eisdem abbatibus auctoritate Capituli generalis idem negotium totaliter est commissum. Litterae vero quae super lata sententia a dictis iudicibus datae fuerint, legantur in generali Capitulo, et pro diffinitione perpetua habeantur.  11  Item, retractatio, compilatio et ordinatio diffinitionum committitur abbatibus de Prulliaco, de Rigniaco, de Maceriis, de Ré, et de Roseriis ut conveniant in communibus Ordinis sumptibus ad hoc opus, et opere consummato referant ad dominum Cistercii et quatuor primos abbates, et illi referant Diffinitoribus et per Diffinitorum manus quod dictum fuerit referatur Capitulo generali, et ad hoc in die sancti Lucae conveniant Prulliacum.  12  Item, statuit Capitulum generale ut quotiescumque visum fuerit domino Cistercii pro bono statu Ordinis, et pace ipsius conservanda et fovenda, liceat illi auctoritate Capituli generalis nuncios monachos, vel etiam abbates ad Curiam romanam, vel alibi mittere in communibus Ordinis expensis, prout emergentibus negotiis Ordinis viderit expedire, usque ad sequens Capitulum generale.  13  Piae recordationis domini Innocentii Papae IV nuper defuncti, cui concessum est anniversarium suum per Ordinem universum faciendum septimo idus decembris fiat per totum Ordinem et pro eo celebrent universi. *— Manifeste huic anno plura desiderantur decreta quae exciderunt de nostris fontibus, illa nempe specialia quae sub titulis *Petitiones* et *Commissiones* pro inspectione locorum vel pro querelis finiendis ordinarie leguntur. 